# Revideret kommissorium for den tværsektorielle SAM:BO-arbejdsgruppe

## Baggrund

Én af Det Administrative Kontaktforums (DAK) prioriterede indsatser under Følgegruppen for behandling og pleje er samarbejde om borger- og patientforløb (Punkt 7.2 i Sundhedsaftalen 2015-18) og udvikling, revision, implementering samt drift heraf. Samarbejdsaftalen mellem region, kommuner og almen praksis om borger- og patientforløb kaldes SAM:BO.

På den baggrund vil der løbende opstå behov for koordinering omkring SAM:BO. Det vurderes derfor, at der er behov for en tværsektoriel SAM:BO arbejdsgruppe, som løbende kan bistå Følgegruppen for behandling og pleje i forhold til at varetage opgaver og forespørgsler vedrørende SAM:BO.

Følgegruppen for behandling og pleje har jf. sit kommissorium kompetence til at nedsætte permanente og ad hoc arbejdsgrupper efter behov til håndtering af et afgrænset problemfelt som led i løsningen af de opgaver, DAK har prioriteret.

## Formål

Formålet med den tværsektorielle SAM:BO-arbejdsgruppe er ad hoc at yde faglig rådgivning til Følgegruppen for behandling og pleje med henblik på, at Følgegruppen for behandling og pleje kan træffe kvalificerede beslutninger ift. driften af SAM:BO.

## Opgaver

Arbejdsgruppen skal ved behov yde faglig rådgivning til Følgegruppen for behandling og pleje ift. understøttelse af det løbende arbejde med implementering og drift af SAM:BO med henblik på at sikre gode tværsektorielle borger- og patientforløb herunder:

* Håndtering af problemstillinger, som viser sig i arbejdet med SAM:BO med fokus på optimal koordinering af patientforløb og kommunikation imellem de involverede parter
* Varetagelse af revision og justering af SAM:BO forløb ved behov, herunder MedCom standarder
* Udarbejdelse af beslutningsoplæg til Følgegruppen for behandling og pleje

## Arbejdsform

Den tværsektorielle SAM:BO-arbejdsgruppes arbejdsform afhænger af de løbende problemstillinger og erfaringer, der viser sig i det tværsektorielle samarbejde om SAM:BO - regionalt og kommunalt. Det betyder, at forespørgsler vedr. f.eks. implementering og drift af SAM:BO-forløb går til den tværsektorielle SAM:BO arbejdsgruppe, når arbejdet med videreudvikling af et forløb er afsluttet.

SAM:BO-arbejdsgruppen løser opgaver stillet af Følgegruppen for behandling og pleje, men kan også på eget initiativ gøre følgegruppen opmærksom på problemstillinger i arbejdet med SAM:BO.

Arbejdsgruppen mødes som udgangspunkt kvartalsvis eller efter behov. Møderne forventes at have en varighed på 2-3 timer.

## Organisering

Arbejdsgruppen refererer til Følgegruppen for behandling og pleje, som refererer til DAK.

Arbejdsgruppen består af repræsentanter fra kommuner, region og praksis med indgående kendskab til anvendelse af SAM:BO i egen sektor. Arbejdsgruppen skal repræsentere alle de områder, som SAM:BO omfatter. Det betyder, at arbejdsgruppens sammensætning justeres, når der f.eks. er udarbejdet nye SAM:BO forløb. Øvrige aktører kan på ad hoc-basis indgå i et samarbejde med arbejdsgruppen, hvor det skønnes relevant.

Arbejdsgruppens sammensætning:

*Regionale repræsentanter*

Der udpeges fem sygehusrepræsentanter, én fra hver sygehusenhed

*Kommunale repræsentanter*

Der udpeges fem kommunale repræsentanter, én fra hvert P/SOF-område. Der skal sikres repræsentation fra både de somatiske og socialpsykiatriske områder blandt de kommunale medlemmer af arbejdsgruppen.

*Repræsentant fra almen praksis*

Der udpeges en repræsentant fra almen praksis igennem PLO Syddanmark.

*Repræsentant fra Syddansk Sundhedsinnovation*

Der udpeges en repræsentant fra Syddansk Sundhedsinnovation.

*Evt. sekretariat for udviklingsarbejder på SAM:BO-området*

Sekretariatet for nyudviklingsarbejder på SAM:BO-området deltager i arbejdsgruppen.

*Juridisk bistand*

Der udpeges henh. en kommunal og en regional jurist med kendskab til SAM:BO til at indgå i arbejdet.

*Formandskab*

Formandskabet deles mellem region og kommune og er inkluderet i ovennævnte sammensætning og fordrer repræsentation på ledelsesniveau.

*Sekretariatsbetjening*

Arbejdsgruppen sekretariatsbetjenes af et delt sekretariat bestående af henholdsvis en regional og en kommunal sekretær. Formandsskabet bidrager som udgangspunkt med sekretariatet.

Formandskab og sekretariat er ansvarlige for at koordinere løsningen af opgaver stillet af Følgegruppen for Behandling og pleje samt for afrapportering til Følgegruppen for behandling og pleje.

## Ressourcer og tidsplan

Arbejdsgruppen kan nedlægges af Følgegruppen for behandling og pleje, hvis der ikke længere vurderes behov for en arbejdsgruppe.

Den tværsektorielle SAM:BO arbejdsgruppe er nedsat pr. den 1. september 2017.

## Evaluering

Den tværsektorielle SAM:BO arbejdsgruppe leverer en gang årligt en kort skriftlig eller mundtlig evaluering af egen arbejdsproces, omfang og art af opgaver/forespørgsler. På baggrund af denne vurderer Følgegruppen, hvorvidt SAM:BO arbejdsgruppen skal fortsætte, justeres eller nedlægges.